બધે અજવાળાની બોલબાલા છે, લોકો ઉગતા સૂર્યને પૂજે છે, અજવાળાની જ પૂજા અર્ચના, કોઈ માને કે ન માને પણ મારી ય સત્તા તો છે જ, મારું પણ સામ્રાજ્ય છે જેના લીધે શું નું શું થઈ શકે છે, દોરીમાં સર્પ, ઝાડ પાન કે અન્ય આકૃતિઓમાં ભૂતપ્રેત પણ દેખાઈ જાય છે અને લોકો ભાગી જાય છે. જો હું હોત જ નહીં તો તેમને જે છે તે જ દેખાયું હોત. માત્ર હું જ નહીં, અજવાળું પણ ભ્રમ અને અજ્ઞાન ઉત્પન્ન કરે છે. ભરબપોરે નદી સમુદ્ર કિનારે સીપમાં ચાંદી દેખાય છે, રસ્તામાં પડેલી પીતળ જેવી ધાતુઓ સોના જેવી દેખાય છે અને કોઈ જોઈ ન જાય એ માટે તેમને ચોરીથી ખિસ્સામાં મૂકી દેવાય છે અને પછી એકલામાં જુએ ત્યારે ખબર પડે છે કે તે સોનું-ચાંદી નહીં, તાંબુ-પીતળ છે.